b'\n_START_ARTICLE_\nVelika nagrada Belgije 1995\n_START_SECTION_\nKvalifikacije\n_START_PARAGRAPH_\nPrvo vrsto je zasedel Ferrari, Gerhard Berger pred Jeason Alesijem, tretji Mika H\xc3\xa4kkinen pa je zaostajal \xc5\xbee skoraj sekundo. Do sedetega mesta so se zvrstili \xc5\xa1e Johnny Herbert, David Coulthard, Mark Blundell, Eddie Irvine, Damon Hill, Olivier Panis in Heinz-Harald Frentzen. Vodilni v prvesntvu, Nemec Michael Schumacher, je po te\xc5\xbeavah z menjalnikom na kvalifikacijah zasedel \xc5\xa1ele 16. \xc5\xa1tartno mesto skoraj s petimi sekundami zaostanka in pot do nove zmage se je zanj zdela nemogo\xc4\x8da.\n_START_SECTION_\nDirka\n_START_PARAGRAPH_\nNa \xc5\xa1tartu je H\xc3\xa4kkinen napadel Bergerja, kar je omogo\xc4\x8dalo Alesiju da se je prebil v vodstvo. V ovinku Eau Rouge je Herbert napadel Alesija, toda Alesi je ostal na idealni liniji in zaprl Angle\xc5\xbea. Berger in H\xc3\xa4kkinen sta napadla Herberta, ki se je nenadoma zna\xc5\xa1el vodstvu, do \xc5\xa1estega mesta pa so mu sledili Alesi, Berger, H\xc3\xa4kkinen, Coulthard in Hill._NEWLINE_Na za\xc4\x8detku drugega kroga se je H\xc3\xa4kkinen zavrtel in moral je odstopiti. Kasneje je povedal, da je popolnoma izgubil oprijem. Alesiju je uspelo prehiteti Herberta in znova je pre\xc5\xa1el v vodstvo. Kmalu za tem Herberta napade \xc5\xa1e tretje uvr\xc5\xa1\xc4\x8deni Berger, toda njemu napad ni uspel. V tretjem krogu pa je Bergerja \xc5\xbee mo\xc4\x8dno ogro\xc5\xbeal Coulthard, medtem pa se je Schumacher prebil \xc5\xbee na deseto mesto. Alesi je postavil najhitrej\xc5\xa1i krog 1:58.104 v tretjem krogu, v katerem je vrstni red do dvanajstega mesta slede\xc4\x8d: Alesi, Herbert, Berger, Coulthard, Hill, Blundell, Irvine, Panis, Brundle, Schumacher, Frentzen in Barrichello._NEWLINE_Nad stezo so se hitro za\xc4\x8deli zbirati temni oblaki. Coulthard v ovinku La Source prehiti Bergera in se zapodi za rojakom Herbertom. Tudi Hill uspe hitro prehiteti Bergerja, medtem pa se je Schumacher prebil \xc5\xbee na osmo mesto. Alesi zapelje v bokse in kmalu tudi odstopi (kasneje pove, da je bila za odstop kriva po\xc5\xa1kodba vzmetenja), tako da je v vodstvu zopet Herbert. Schumacher se \xc5\xa1e vedno prebija naprej in \xc5\xbee napada Irvina na \xc5\xa1estem mestu, toda Irec ga odli\xc4\x8dno zadr\xc5\xbeuje. Coulthard medtem napada Herberta, toda ne uspe se mu prebiti mimo rojaka. V \xc5\xa1estem krogu je vrstni red do sedmega mesta: Herbert, Coulthard, Hill, Berger, Blundell, Irvine in Schumacher._NEWLINE_Herbert pod pritiskom stori napako in zapelje s steze, toda uspe se mu vrniti nazaj na drugo mesto, Coulthard pa mu za\xc4\x8dne be\xc5\xbeati. Herbert se pri avtobusni postaji \xc5\xa1e enkrat zavrti in prisili Blundella v zaviranje, tako da ga prehiti ve\xc4\x8dina dirka\xc4\x8dev. Schumacher je bil tako \xc5\xbee peti, toda \xc5\xa1e vedno za Irvinom. V osmem krogu je vrstni red: Coulthard, Hill (+1,959), Berger (+11,022), Irvine (+12,267), Schumacher (+12,716) in Herbert (+15,890)._NEWLINE_V osmem krogu Coulthard postavi najhitrej\xc5\xa1i krog 1:54,322, Schumacher pa \xc5\xa1e vedno ogro\xc5\xbea Irvina, ki se \xc5\xa1e vedno dobro brani. V 10. krogu Coulthard ponovno postavi najhitrej\xc5\xa1i krog 1:53,979, ki je kar 3 sekunde hitrej\xc5\xa1i od Schumacherjevega. V enajstem krogu Schumacher kon\xc4\x8dno uspe prehiteti Irvina pri avtobusni postaji in se za\xc4\x8dne od Irca oddaljevati. Medtem je vodilni Coulthard, ki je imel dirko pod kontrolo. postavil \xc5\xa1e en najhitrej\xc5\xa1i krog 1:53,412._NEWLINE_V trinajstem krogu je Schumacher \xc5\xbee ujel Bergerja in ga za\xc4\x8del ogro\xc5\xbeati. Krog kasneje je Barrichello zapeljal na svoj prvi postanke, vodilni Coulthard pa je parkiral svojega Williamsa ob progi in odstopil. Hill je tako pre\xc5\xa1el v vodstvo, Herbert pa je zapeljal na postanek v bokse. Schumacher je \xc5\xa1e vedno posku\xc5\xa1al prehiteti Bergerja. Hill je v 15. krogu opravil postanek v boksih, kmalu za njim pa \xc5\xa1e Berger in Irvine, tako da je bil zdaj v vodstvu Schumacher. V 16. krogu je vrstni red: Schumacher, Hill (+4,023), Panis (+20,021), Brundle (+21,162) in Frentzen (+23,367)._NEWLINE_V 18. krogu je na postanek zapeljal Schumacher in Hill ponovno prevzel vodstvo s prednostjo 14 sekund. V 20. krogu je Berger nenadoma upo\xc4\x8dasnil in zapeljal v bokse. Frentzen je zapeljal na postanek v najslab\xc5\xa1em trenutku, saj je ravno ob njegovem izhodu iz boksov za\xc4\x8delo de\xc5\xbeevati._NEWLINE_V 21. krogu je Hill namestil pnevmatike za de\xc5\xbe, Schumacher pa se ni odlo\xc4\x8dil za menjavo in je v vodstvu na nekaterih delih steze, ki so bili \xc5\xbee popolnoma mokri, mo\xc4\x8dno drsel skozi ovinke. Izgledalo je, da se je Hill pravilno odlo\xc4\x8dil, saj je \xc5\xbee kmalu ujel Nemca. Toda Schumacher se kljub temu, da je bil na pnevmatikah za suho stezo, ni dal in je odli\xc4\x8dno zadr\xc5\xbeeval hitrej\xc5\xa1ega Hilla. Medtem je pri postanku Herberta v boksih izbruhnil po\xc5\xbear, toda vse se je kon\xc4\x8dalo brez resnej\xc5\xa1ih posledic, tudi za Irvina ki je ravno takrat zapeljal na postanek. V 22. krogu je bil vrstni red: Schumacher, Hill (+0,643), Brundle (v boksih), Panis (+38,491) in Herbert (+45,934)._NEWLINE_Schumacher je \xc5\xa1e vedno na pnevmatikah tipa slick mojstrsko zapiral Hilla, ki je stalno posku\xc5\xa1al. V 24. krogu je Angle\xc5\xbe poskusil pri avtobusni postaji, toda ponovno mu ni uspelo, kljub temu, da je bil njegov Williams vidno hitrej\xc5\xa1i. V ovinku Eau Rouge je Hillu le uspelo, Schumacher pa je bil za kratko prisiljen zapeljati s steze. Boj mo\xc5\xa1tvenih kolegov, Badoerja in Lamyja pa se je kon\xc4\x8dal s tr\xc4\x8denjem. V 24. krogu je vrstni red: Hill, Schumacher (+2,948), Brundle (+35,407), Panis (+36,928), Herbert (43,451) in Blundell (1:04,587)._NEWLINE_V 25. krogu je odstopil Berger, medtem pa je pri avtobusni postaji Schumacher prehitel Hilla, kar pa kamere niso posnele, v istem trenutku pa je Katajama uspel prehiteti Blundella. V 26. krogu je Hill zapeljal v bokse in namestil pnevmatike za suho stezo, po vrnitvi pa je zaostajal \xc5\xbee 28 sekund za Schumacherjem. Tudi Blundell je opravil postane v boksih, kjer so mu le zamenjali pnevmatike, medtem ko goriva ni dolil. Katajama se je tako prebil \xc5\xbee na \xc4\x8detrto mesto, medtem pa je zopet za\xc4\x8delo de\xc5\xbeevati, tokrat \xc5\xa1e mo\xc4\x8dneje. Herbert je med prvimi zapeljal v bokse in zopet namestil gume za de\xc5\xbe, medtem pa so \xc4\x8dasi dirka\xc4\x8dev padli kar za 20 sekund na krog in na stezo je zapeljal varnostni avto, da bi lahko vsi dirka\xc4\x8di varno zamenjali pnevmatike._NEWLINE_Kar nekaj \xc4\x8dasa je trajalo, da so se za varnostnim avtomobilom zvrstili dirka\xc4\x8di, saj sta tako Schumacher kot Hill najprej zapeljala na menjavo pnevmatik. Medtem pa je Katajama raztre\xc5\xa1\xc4\x8dil sprednji del svojega Tyrella. Do 30. kroga so se dirka\xc4\x8di le zvrstili za varnostnim avtomobilom, med Hillom in Schumacherjem pa je bil Moreno, ki je zaostajal \xc5\xbee za krog. Lu\xc4\x8di na varnostnem avtomobilu so ugasnile, toda ni se umaknil v bokse, ampak je vztrajal \xc5\xa1e en krog, na koncu 32. kroga pa se je kon\xc4\x8dno umaknil in dirka se je nadaljevala z lete\xc4\x8dim \xc5\xa1tartom. Obetala se je dobra bitka za prvo mesto, toda Hill se je s prehitro vo\xc5\xbenjo skozi bokse iz boja za zmago izlo\xc4\x8dil sam, saj je dobil 10-sekundni kazenski postanek v boksih, tako da je bil zdaj drugi Brundle._NEWLINE_V 35. krogu se je v izhodu iz ovinka La Source Hill \xc5\xa1e zavrtel, toda lahko je nadaljeval in ostal na tretjem mestu. V 37 krogu je Barrichellu uspelo prehiteti Herberta in Brazilec se je prebil na \xc5\xa1esto mesto. V 40. krogu je bil vrsti red: Schumacher, Brundle, Hill, Blundell, Frentzen in Barrichello._NEWLINE_Frentzen je ogro\xc5\xbeal Blundella in pri avtobusni postaji mu je prehitevanje tudi uspelo. Hill je bil le \xc5\xa1e dve sekundi za Brundlom, toda tedaj naletita na zaostalega Morena, ki ga le s te\xc5\xbeavo prehitita. Brundle je s tem pridobil \xc5\xa1e nekaj sekund pred Hillom. V 43. krogu pa se Hill popolnoma pribli\xc5\xbea Brundlu, toda pri avtobusni postaji mu prehitevanje ne uspe. To mu uspe \xc5\xa1ele v zadnjem krogu in prebije se na drugo mesto, medtem pa Schumacher \xc5\xbee prepelje ciljno \xc4\x8drto in dose\xc5\xbee zmago.\n_START_SECTION_\nPo dirki\n_START_PARAGRAPH_\nTa dirka je postavila na la\xc5\xbe vse, ki so govorili da moderne dirke ne morejo biti zanimivi. Toda za to je potrebna steza na kateri se da prehitevati, pome\xc5\xa1ano \xc5\xa1tartno vrsto in \xc5\xa1e nekaj sodelovanja s strani vremena. Dirka je bila napeta od \xc5\xa1tarta do ciljam rezultat pa je bil vsaj pred dirko nekako pri\xc4\x8dakovan. \xc5\xa0ele \xc5\xa1estnajsto \xc5\xa1tartno mesto Schumacherja ni potrlo, morda ga je \xc5\xa1e dodatno motiviralo, in prikazal je eno svojih najbolj\xc5\xa1ih dirk.'